་སྟེ། དེ་ལས། སུམ་མདོ་སྙིང་ལྐོག་ལྟེ་འབྱུང་བཞི། །ཁ་དོག་ལས་བཞིའི་དཀྱིལ་འཁོར་ལ། །ཡེ་ཤེས་སྙིང་པོ་མ་ལུས་ཞལ། །ཐུགས་ལས་ཡེ་ཤེས་མེ་འབར་བས། །ལས་ཀྱི་མེ་བསྐུལ་བདེ་བ་དྲངས། །ངེས་པར་ཞལ་དུ་ཆུད་པས་ན། །མ་ལུས་མཉེས་པའི་དགྱེས་པ་ཡིས། །ཕྱོགས་བཅུ་ཀུན་དུ་ཁྱབ་པར་གྱུར། །མཚན་མ་རྣམ་རྟོག་ཀུན་སྦྱོང་ཞིང་། །རྟོགས་དཀའི་ཡེ་ཤེས་མངོན་དུ་འགྱུར། །ཞེས་སོ། །ཡང་ན་གཡས་གཡོན་རོ་རྐྱང་གི་དགང་བླུགས་ཀྱིས་རླུང་དཀྱིལ་བསྐུལ་བས་ལྟེ་བའི་མེ་སྦར། དེས་ཐིག་ལེ་ཞུ་ནས་དྭངས་མ་རྩ་ལམ་དུ་ཆུད་པ་ནི་སྔར་ལྟར་སྦྱིན་སྲེག་སྟེ། ལམ་རིམ་ལས། རྃ་ཡཾ་གཡས་གཡོན་སྦྱིན་སྲེག་ལྡན། ཞེས་སོ། །གཉིས་པ་ནི། ཡུམ་གྱི་མཁའ་ལས་བཞིའི་ཐབས་ཁུང་དུ་བདེ་བ་རྒྱས་པའི་ལས་ཀྱིས་བསྐྱེད་པ་དང་དབྱིངས་ནས་སྤྱན་དྲངས་བའི་མེ་ལྷའི་ཞལ་དུ། རྡོ་རྗེའི་དགང་བླུགས་ཀྱིས་བྱང་ཆུབ་སེམས་ཀྱི་མཆོད་པ་སྟོན་པས་རྒྱུད་ལ་བདེ་བའི་ཡེ་ཤེས་སྟེར་ཞིང་ཆགས་རྟོག་རང་རྒྱུད་པ་བསྲེག་པའི་ཕྱིར་སྦྱིན་སྲེག་སྟེ། རྩ་བ་ལས། ཁམས་གསུམ་བཅོ་བརྒྱད་བདག་ཉིད་དེ། །མ་ལུས་རྩ་བར་འདི་ཤེས་བྱ། །གསལ་ལྡན་མའམ་བྱིན་རླབས་ལ། །ལས་བཞིའི་དབྱིབས་ལྡན་ཧོམ་ཁུང་དུ། །ལས་ཀྱི་བདེ་བའི་ལྷ་བསྐྱེད་ཅིང་། །སྟོང་གསུམ་ཡུངས་འབྲུར་འཇུག་ཚུལ་དུ། །དབྱིངས་ནས་མེ་ལྷ་སྤྱན་དྲངས་ཏེ། །ཡུངས་འབྲུ་མེ་ལྷའི་ཞལ་ཉིད་དུ། །རྡོ་རྗེ་དགང་བླུགས་བཅས་པ་ཡིས། །དཀར་ནག་དམར་གྱི་མཆོད་སྦྱར་བས། །རང་བཞིན་རྣམ་པ་གཉིས་ཀྱི་ལྷ། །མཉེས་དང་མགུ་བདེ་ཐོབ་པར་འགྱུར། །ཞེས་སོ། །སྤུ་གྲི་བརྗོད་ཅིང་ཕྱག་རྒྱ་སྤྲུགས་ཏེ་བཤིག་ནས་མནན་པར་བྱའོ། །ཞེས་པ་ནི། ལིང་རོ་དེ་ཉིད་ཞི་བ་ལམ་གྱི་དཀྱིལ་དང་། རྒྱས་པ་ལ་མཛོད། དབང་ལ་རང་གི་མལ་འོག །དྲག་པོ་ལ་མི་མ་ཡིན་གདུག་པ་ཅན་གནས་པའི་སར་ལས་མཐུན་པའི་བྲུབ་ཁུང་བྲུས་ལ། ཚུལ་བཞིན་མནན་པར་བྱའོ། །དེའང་ཧོམ་དང་རྫས་ཀྱི་སྒོ་ནས་ལས་ཟིན་རྗེས་འདིས་མཐའ་བསྡུས་ན་ལས་བྱས་པ་གསོར་མི་རུང་བར་འགྱུར་བའི་ཕྱིར། ཁྲོ་བོ་བསྒྲུབ་པའི་ལས་ཀྱི་གཙོ་བོ་ནི་འདི་ཡིན་ནོ། །ཞེས་བྲོ་གླུ་ལ་བསྔགས་པར་མཛད་དོ། །སྐྱེ་བརྒྱུད་མེད་དང་བཀྲ་མི་ཤིས་གསང་བ། །ཞེས་གསུངས་པ་ནི། འདི་ལྟར་ཞི་བའི་ཡུམ་ལྗོན་ཤིང་ལྟ་བུ་ནི། དུང་ཅན་མའི་རིགས། བཞིན་དང་ལུས་མཛེས་པ་ལ་སོགས་པའི་མཚན་ཉིད་ཅན་ཏེ། སྒྱུ་འཕྲུལ་རྡོ་རྗེ་ལས། དཀར་མོ་བོང་ཆུང་སྐད་ཆེ་ལ། །བཞིན་ལུས་གཙུག་ཕུད་གཡས་སུ་འཁྱིལ། །ཡན་ལག་ཕྲ་འཇམ་སྐད་གསལ་ཞིང་། །རླུང་དཀར་ལྕི་བས་ཞི་བ་བྱ། །ཞེས་སོ། །རྒྱས་པའི་ཡུམ་ལྕུག་ཕྲན་གྱི་ཚལ་ལྟ་བུ་ནི། བན་གླང་ཅན་གྱི་རིགས་ཤ་རྒྱས་ཤིང་། སྤུན་མང་བ་ལ་སོགས་པ་སྟེ། དེ་ལས། ཟླ་དང་ཡན་ལག་མང་བ་དང་། །ཕྲ་ཞིང་ཤད་ལ་ཟབས་སུ་རིང་། །བཞིན་ལུས་སེར་ཞིང་གྲུ་བཞིར་གནས། །རྣ་འཕྱང་ཤ་དང་ནུ་མ་རྒྱས། །འཕེལ་བའི་དུས་སུ་འདི་དག་གཟུངས། །དབང་གི་ཡུམ་སྡོང་གཅིག་ལྟ་བུ་ནི། །པདྨ་ཅན་གྱི་རིགས་བཞིན་ལུས་མཛེས་ཤིང་སྤུན་ཟླ་མེད་པ་ལ་སོགས་པ་སྟེ། དེ་ལས། བཞིན་མདོག་པད་འདྲ་སོགས་ཀ་མ། ། སྨིན་དཀྱུས་རིང་ལ་སྟོད་སྨད་ཕྱེད། །ལུས་ལ་ཆུ་ཀླུང་དྲི་ཞིམ་ཞིང་། །བདེ་བ་ལྡན་ཞིང་ཡལ་ག་མེད། །འདི་ནི་སྡུད་པའི་མཆོག་ཏུ་འགྱུར། །ཞེས་སོ། །དྲག་པོའི་ཡུམ་ཤིང་མེས་རེག་པ་ལྟ་བུ་ནི། རི་མོ་ཅན་གྱི་རིགས་མདོག་ནག་ཅིང་ངག་གཏུམ་པ་ལ་སོགས་པ་སྟེ། དེ་ལས། ནག་མོ་གྲུ་གསུམ་རྩིད་མགོ་མ། །ཁྲོ་གཉེར་བྱིས་པའི་ལུས་ལྡན་ཞིང་། །གཏུམ་ཞིང་བརླིང་ཚིག་འཛེམ་བག་མེད། །གཙང་རྨེེའི་རྟོག་བྲལ་གསོད་པར་བཤད། །ཅེས་སོ། །ཕྲན་ཚེགས་ཀྱི་དངོས་གྲུབ་བརྒྱད་གྲུབ་པ་སྟེ་བཅུ་དགུའོ། །ཞེས་པ་འདི་རྣམས་རིམ་པ་ལྟར་རྒྱུད་ལས། བདུད་རྩིར་འགྱུར་ཞིང་འབྱུང་བ་དང་། །བཞི་བརྒྱ་རྩ་བཞིའི་ནད་སེལ་ཞིང་། །ཅི་ཡང་གཞན་དུ་འགྱུར་བ་འགྲུབ། །ཅེས་པས། ཟས་དུག་ཅན་སོགས་བསྒྱུར་གཞི་ལ་ཡི་གེ་བཀོད་དེ་འཕྲོ་འདུའི་སྒོ་ནས། དུག་བདུད་རྩིར་བསྒྱུར་བ་དང་། འདོད་བྱ་གཞན་ཡང་ཇི་ལྟར་དམིགས་པ་བཞིན་འགྲུབ་པ་དང་། ནད་ཞི་བ་དང་། ལོང་སྤྱོད་འབྱུང་བ་དང་། ངན་འགྲོའི་སྒྲིབ་པ་སྦྱོང་བ་དང་། བྱེ་མ་ལས་གསེར་དང་། སོལ་བ་ལས་ལྗོན་པ་སོགས་སྣང་བ་མི་མཐུན་པ་གཞན་དུ་འགྱུར་བ་རྣམས་སོ། །གཞན་ཡང་བཤད་རྒྱུད་དང་སྦྱར་ཏེ་བཤད་ན། རྒྱས་པའི་ལེའུ་བདུན་ཅུ་པར་ཐུན་མོང་གི་བདུད་རྩི་རོ་ལངས་སྒྲུབ་པ་བསྟན་པ་ནི། རྐང་པ་དང་པོ་གཉིས་ཀྱི་དོན་དུ་བཞེད་ཅིང་། འདི་ཉིད་ལས། ཡིད་བཞིན་སྐུ་དང་བདུད་རྩི་འགྲུབ། །ཅེས་པའང་སྦྱར་དུ་རུང་ངོ་། །ཞེ་གཅིག་པར་རྡོ་རྗེ་རིགས་ཀྱི་རྐང་མགྱོགས་ཅེ་སྤྱང་དང་། སངས་རྒྱས་རིགས་ཀྱི་རྒྱལ་པོ། རིན་ཆེན་རིགས་ཀྱི་བློན་པོ་ནོར་མང་། པད་རིགས་ཀྱི་ཞང་བློན་དབང་ཆེན། ལས་རིགས་ཀྱི་དམག་དཔོན་སྒྲུབ་པ་རྣམས་གསུངས་པ་ལས། འདིར་རྐང་པ་གསུམ་པའི་ལོངས་སྤྱོད་འབྱུང་བ་ནི། གཙོ་བོར་རིན་ཆེན་རིགས་ཀྱི་སྒྲུབ་པ་དང་། ངན་སོང་སྦྱོང་བ་ནི་ཅེ་སྤྱང་སྒྲུབ་པའི་སྐབས་ཀྱི་ཨ་ལ་སེམས་སྦྱང་ནས་ཧཱུཾ་དུ་བསྒོམས་ཏེ་བདག་ལུས་སྦྱངས་པས་བརྟན་པར་བཞེད་དོ། །ཅི་ཡང་གཞན་དུ་འགྱུར་བ་ནི། ལེའུ་སོ་བརྒྱད་པ་ནས་རྐང་མགྱོགས་དང་རིལ་བུ་མི་སྣང་སྒྲུབ་པ། རེ་བཞི་པ་ནས་ཚེ་བསྒྲུབ་པ། རེ་ལྔ་པ་ནས་པྲ་སྒྲུབ་པ་སོགས་མང་དུ་གསུངས་པ་དང་། འདི་ཉིད་ལས། ཆོས་ཀྱི་དངོས་གྲུབ་ཐོབ་པར་འགྱུར་ཞེས་དང་། ཐམས་ཅད་ཐམས་ཅད་འགྲུབ་པར་འགྱུར། ཞེས་བྱ་བ་རྣམས་སོ། །གཉིས་པ་ནི། ནམ་མཁའ་རྡོ་རྗེ་སྲ་ཞིང་འབྱུང་། །ཆུར་འགྱུར་འབབ་པའང་དེ་བཞིན་ཏེ། །འཇིག་རྟེན་ཁམས་ནི་འཐོར་པ་དང་། །ཐམས་ཅད་སྟོང་ཞིང་ལྷུང་བར་འགྱུར། །ཞེས་སོ། །དེའི་དོན། འགྲེལ་སྒྲུབ་ལྟར་ན། ནམ་མཁའ་ལ་རྡོ་རྗེའི་སྐས་བསྒོམ་པས་སྲ་བའི་སྐས་འབྱུང་བ་དང་། དེ་བཞིན་དུ་ལག་མཐིལ་ལ་ཡི་གེ་རྃ་ཡཾ་ཁཾ་བཀོད་པས་ཡེ་ཤེས་ཀྱི་མེ་ཆུ་རླུང་དུ་གྱུར་ཏེ། ཐ་མལ་གྱི་མེ་ཉིད་ཀྱང་སྲེག་པར་བྱེད་པས། ཆུའང་དག་པར་བྱེད་པ་དང་། རླུང་ཡང་འཐོར་བར་བྱེད་ལ། ཡི་གེ་ཨེ་བཀོད་དེ་འཕྲོ་འདུས་སྦྱངས་ནས་འཇིག་རྟེན་གྱི་ཁམས་ཀུན་སྟོང་ཞིང་གཞོལ་ཕྱོགས་སུ་ལྷུང་བར་འགྱུར་བ་ཉིད་དོ། །གཞན་དུ་བཤད་རྒྱུད་དག་སྦྱར་ན། རྒྱས་པའི་སོ་བརྒྱད་པ་ལས། མི་གནས་ནམ་མཁའི་མཐའ་ཀླས་པར། །གོམ་པ་འདོར་བས་འགྲོ་བ་དང་། །ཆུ་ལ་ས་བཞིན་འགྲོ་བ་དང་། །བསྲེག་བྱ་འབར་བའི་དབུས་གནས་དང་། ཚ་བ་རླུང་གིས་བཏེགས་ནས་ཀྱང་། །ཕྱོགས་བཅུ་ཀུན་ཏུ་ཕྱིན་པར་འགྱུར། །ཞེས་འབྱུང་བ་ལ་ཐོགས་མེད་དུ་སྤྱོད་པའི་རྫུ་འཕྲུལ་རྣམས་ཏེ། འདིར་ཡང་། འཛུལ་ལམ་ནམ་མཁར་འགྲོ་བར་འགྱུར་ཞེས་མཚོན་ཙམ་ཞིག་བསྟན་ཏོ། །གསུམ་པ་ནི། དགུག་དང་གཏང་དང་བཅིང་དང་གྲོལ། །གསོ་དང་གསད་དང་ཕམ་དང་རྒྱལ། །ཞེས་པ་སྟེ། དགྲ་བགེགས་དགུག་པ་དང་། གླིང་ཁམས་གཞན་དུ་གཏང་བ་སོགས་ལས་བརྒྱད་དོ། །འདི་དག་གཅིག་སྤྲོས་ལུས་སུ་རུང་བའི་རྣལ་འབྱོར་པས་ཏིང་ངེ་འཛིན་གྱི་སྒོ་ནས་བྱ་བར་གསུངས་ཏེ། ཏིང་འཛིན་འདི་ཡི་བྱེད་པར་འགྱུར། །ཞེས་སོ། །ཡང་ན་དགུག་དང་བཅིང་བ་ནི་དབང་གི་ལས་ཏེ། རྒྱས་པའི་སོ་བརྒྱད་པར་ཡུལ་ཁམས་དབང་དུ་བྱ་བ་དང་། ཞེས་པར་རྒྱལ་བློན་གྱི་ཆུང་མ་དང་ལྷ་ཆེན་པོ་གཞན་གྱི་ཆུང་མ་དབང་དུ་བྱ་བ་སོགས་རྒྱས་པར་བསྟན་པ་རྣམས་སོ། །གཏང་གསད་ཕམ་གསུམ་ནི། དེ་ལས། གཏང་བ་ནི། སོ་བརྒྱད་པར། དྲག་པོ་ལྕེ་ཡི་སྦྱོར་བ་ཡིས། །གླིང་ཁམས་གཞན་དུ་ཤིན་ཏུ་གཏང་། །ཞེས་དགྲ་བགེགས་བསྐྲད་པའི་ལས་དང་། ཞེ་དྲུག་པར་རང་གི་གནས་ན་ཀླུ་ཡོད་པ་བསྐྲད་པའི་ལས་གསུངས་པ་སོགས་སོ། །དགྲོལ་བ་ནི་ཞི་བའི་ལས་ཏེ། ལེའུ་དེ་ལས། གཟུངས་མ་ཀླུའི་བྱད་དུ་བཅུག་པ་དགྲོལ་ཐབས་བཤད་པ་སོགས་སོ། །གསོ་བ་དང་རྒྱལ་བ་ནི་། རྒྱས་པའི་ལས་ཏེ། དེའང་ནད་གསོ་བ་ནི་འཁོར་ཀླུ་ནད་ཀྱི་ཟིན་པ་གསོ་བ། ཞེ་དྲུག་པར་རྫས་ལ་མེ་ནི་རབ་སྦར་ནས། །ང་ཡི་སྙིང་པོར་བརྗོད་ནས་དབྱུང་། །ཞེས་པ་དང་། ཤི་བ་གསོ་བ་ནི། རོ་ལང་སྒྲུབ་པའི་ལེའུ་དང་། ཚེ་གསོ་བ་ནི་རེ་བཞི་པ་ལས་སོ། །གསད་པ་ནི། དགྲ་བགེགས་གསད་པའི་ལེའུ་ང་དྲུག་པར་བསྟན་པ་སྟེ། དམ་པའི་ཆོས་འཇིག་མ་རུངས་པ། དཔའ་བོའི་དགོས་པ་ཡོད་པའི་ཕྱིར། །ཀུན་ལ་ཕན་པ་དེ་གྱིས་ཤིག །ཅེས་པའོ། །ཕམ་དང་རྒྱལ་བའི་ལས་ནི། གཞན་གྱི་གཡུལ་ཕམ་པ་དང་། རང་གི་གཡུལ་རྒྱལ་བར་བྱ་བ་སྟེ། ཞེ་གཅིག་པར་དམག་མང་མཐུ་ཆེན་བསྒྲུབ་པ་དང་། རེ་དྲུག་པར་མ་ཧཱ་དེ་བ་དང་། རྒྱལ་པོ་སྡེ་བཞི་སྒྲུབ་པ་ལ་སོགས་པས་སྟོན་ཞིང་། འདིར་ཡང་འབར་བའི་རྒྱལ་པོ་ཐུབ་མེད་གྲུབ། །ཅེས་པ་ལ་ངོས་བཟུང་དུ་རུང་ངོ་། །རྟ་མགྲིན་གསང་བའི་ཡུམ་དང་བཅས་པ་བསྐྱེད་ཞེས་པ་ནི། རྒྱ་གྲམ་གྱི་ལྟེ་བར་རྟ་མགྲིན་དམར་པོ་པདྨ་དང་། རྡོ་རྗེ་རྒྱ་གྲམ་འཛིན་པ། ར་བཞི་ལ་རིམ་པར་ཤར་དུ་མི་ཕམ་དཀར་མོ་ལྕགས་ཀྱུ། ལྷོར་ཁྲོ་གཉེར་མ་སེར་མོ་ཞགས་པ། ནུབ་ཏུ་རོ་ལང་མ་དམར་མོ་ལྕགས་སྒྲོག། བྱང་དུ་རལ་གཅིག་མ་ལྗང་གུ་དྲིལ་བུ་འཛིན་པའོ། །
༈ སྔགས་གྱི་རཀྟའི་རྒྱ་མཚོར་བྱིན་གྱིས་རློབ་པའོ། །ཞེས་པ་ལྟར་མ་བརླབས་ན། ཕྱི་མཆོད་ལ་མཚོན་ན། ཡོན་ཆབ་ལ་དྲི་ཟ་ཉེ་བའི་འཁོར། མེ་ཏོག་ལ་མེ་ཏོག་ཚེ་རྒྱས། བདུག་སྤོས་ལ་ནག་པོའི་དྲི་ལྡང། སྣང་གསལ་ལ་སྒྲིབ་གནོན་རྐུན་པོ། དྲི་ཆབ་ལ་བདུག་པ་དྲི་འཕྲོག ཞལ་ཟས་ལ་ལོག་འདྲེན་གདོང་བརྒྱ་ཞེས་བྱ་བའི་བགེགས་འཇུག་པར་བདེ་གཤེགས་འདུས་པ་ལས་གསུངས་པས་མཚོན་ཏེ་ནང་མཆོད་རྣམས་ལའང་འབག་བཙོག་གི་དྲི་མས་སྦགས་པའི་རྐྱེན་གྱིས་རྩ་བ་གསུམ་དང་དམ་ཅན་ལ་སོགས་པ་དབང་དུ་འདུ་བར་མི་ནུས་པའི་རྐྱེེན་ཡོད་དེ། ཞིང་བཅུ་སོགས་གདུག་པ་ཅན་རྣམས་བརླག་པའི་ཕྱིར་དང་ཞེས་པའི་ཞིང་བཅུ་ནི། དཀོན་མཆོག་སློབ་དཔོན་སྐུ་དགྲ་གཉིས། །དམ་ཉམས་ལོག་དང་འཁུ་བ་དང་། །འདུ་བར་འོང་དང་ཡོངས་ལ་གནོད། །དམ་དགྲ་ངན་པའི་ངང་ཚུལ་ཅན། །ངན་སོང་གསུམ་དང་བཅུ་པོ་ནི། །རྣལ་འབྱོར་ཀུན་གྱིས་དང་དུ་བླང་། །ཞེས་གསལ་བཀྲ་ལས་གསུངས་པ་བཅུ་ནི་བསྟན་པའི་གནོད་བྱེད། དཀོན་མཆོག་གི་སྐུ་དགྲ་དང་། བླ་མའི་སྐུ་དགྲ་དང་། དམ་ཚིག་ཉམས་ནས་གསོ་བར་མི་བྱེད་པ་དང་། སྔགས་ཀྱི་ཐེག་པར་ཞུགས་པ་ལས་ལོག་པ་དང་། བླ་མ་དང་མཆེད་ལ་འཁུ་བ་དང་། སྔགས་སྤྱོད་ལ་འདུ་བར་མི་དབང་བཞིན་དུ་རྐུ་ཐབས་སུ་གནས་པ་དང་། །སེམས་ཅན་ཡོངས་ལ་གནོད་པར་བྱེད་པ་དང། །དམ་ལྡན་གྱི་དགྲར་གྱུར་བ་དང། །མི་དགེ་བའི་ལས་ཁོ་ནར་འཇུག་པ་དང་། །ངན་སོང་གསུམ་དང་བཅུའོ། །ཁྲག་འཐུང་རྩ་རྒྱུད་ལས། དཀོན་མཆོག་དབུ་འཕང་སྨོད་པ་དང་། །སངས་རྒྱས་བསྟན་པ་བཤིག་པ་དང་། །དགེ་འདུན་འདུ་བའི་སྒོ་འཕྲོག་དང་། །ཐེག་ཆེན་ཆོས་ལ་དམོད་པ་དང་། །བླ་མའི་སྐུ་ལ་བསྡོ་བ་དང་། །རྡོ་རྗེའི་ནང་དུ་དབྱེན་སྤྱོད་དང་། །སྒྲུབ་ལ་བར་ཆད་བྱེད་པ་དང་། །གང་ཞིག་དམ་ལས་ལོགས་པ་དང་། །སྙིང་རྗེ་མེད་པའི་སྲིན་པོ་དང་། །མི་སྟེགས་ལོག་ལྟར་གཏོང་བ་དང་། །སྒྲུབ་པ་པོ་ལ་དོ་བསྡོ་བ། །འདི་རྣམས་བསྒྲལ་བའི་ཞིང་བཅུ་འོ། །ཞེས་གསུངས་སོ། །འདིར་སྨྲས་པ། སྔ་འགྱུར་རབ་འབྱམས་རྒྱུད་སྡེའི་ས་འཛིན་ཁྱོན། །བློ་གྲོས་གོམ་སྟབས་གཅིག་གི་འཁྱོལ་བའི་མཐུས། །མཁས་གྲུབ་བྱེ་བས་བཞེད་པའི་ཁྱད་ནོར་མཆོག །མཚོན་ལ་ཟླ་བྲལ་གསང་འཛིན་བདག་པོ་བཞིན། །མགོན་དེའི་བཞེད་གཞུང་གཅིག་ཏུ་འཁྱིལ་བའི་མཚོ། །གཞི་ལམ་འབྲས་བུའི་རྒྱུད་དོན་ནོར་བུའི་མཛོད། །ཆེས་ཟབ་རིགས་པའི་རྦ་རླབས་འབུམ་གཡོ་འདི། །སྔོན་མེད་གངས་ལྗོངས་མཛེས་པའི་རྒྱན་དུ་རྨད། །ཟབ་གསང་དཀའ་བའིི་མདུད་བརྒྱའི་གནད་རྫོགས་པར། །རིག་ལམ་སྟོང་གིས་བཀྲོལ་བས་ཆེས་གསལ་འདིར། །གསལ་དུ་འབྱེད་ལ་ངལ་བ་མི་དགོས་མོད། །འོན་ཀྱང་གོ་སླ་ཚིག་ཀྱང་གཞུང་གཞན་དུ། །བསྟན་པའི་ཚོགས་རྣམས་ཡིག་ཚེགས་བསྐྱུང་པའི་ཕྱིར། །ཟུར་ཙམ་གསུང་རྣམས་བློ་ཆུང་གསར་སློབ་དང་། །གཞུང་མང་ཀློག་ལ་ངལ་བའི་བློ་ཅན་རྣམས། །ཕན་ཕྱིར་གཅིག་ཏུ་བསྡེབ་པའི་ལྷན་ཐབས་ཞིག །དགོས་ཞེས་འདོད་རྣམས་རེ་བ་རྫོགས་སླད་དུ། །དེ་ལྟར་བྲིས་པའི་དགེ་ཚོགས་འོད་དཀར་གྱིས། །ཀུན་རྟོག་མཚན་མའི་མུན་པ་མྱུར་བསལ་ནས། །ཡོངས་གྲུབ་བདེ་ཆེན་མཆོག་གི་གོ་འཕང་དེ། །མངོན་དུ་གྱུར་ནས་འགྲོ་ཀུན་སྒྲོལ་བར་སྨོན། །ཞེས་རྗེ་བླ་མ་རྡོ་རྗེ་འཆང་ཆེན་པོས་གནང་བའི་རྒྱུད་ཀྱི་རྒྱལ་པོ་སྤྱི་དོན་རིན་ཆེན་མཛོད་ཀྱི་ལྡེ་མིག་ཞེས་མཚན་དོན་དང་ལྡན་པར་རྒྱུད་དང་རྒྱུད་དོན་མཁས་གྲུབ་སྔ་མའི་མཛད་པའི་དཀའ་བའི་གནད་དགྲོལ་དཀའ་ཞིང་ལེགས་པར་གོ་ན་རྒྱུད་ཀྱི་དོན་ལ་མི་འཇིགས་པའི་སྤོབས་པའི་ནོར་དང་། མཆོག་ཐུན་གྱི་དངོས་གྲུབ་རྒྱ་མཚོའི་འབྱུང་གནས་ཉིད་དུ་གྱུར་པ་གསལ་བར་ལུང་དང་རིགས་པ་དྲི་མ་མེད་པའི་ལམ་ནས་དྲངས་ཏེ་ཕྱེས་ཟིན་པ་ལས། ལྷག་པར་འབྱེད་མི་དགོས་མོད། འོན་ཀྱང་གོང་བཤད་ལྟར་རྒྱུད་འགྲེལ་དང་སྤྱིན་དོན་གཞན་རྣམས་སུ་གསལ་བར་བཤད་ཅིང་བལྟས་པ་ཙམ་གྱིས་རྟོགས་སླ་བ་རྣམས་ཡི་གེའི་ཚོགས་མང་བར་འགྱུར་བ་ལ་དགོངས་ནས་ཟུར་ཙམ་ལས་མ་གསུངས་པ་རྣམས་ཕྱི་དུས་ཀྱི་སྐྱེ་བོ་བློ་གྲོས་ཆུང་ཞིང་གཞུང་གཞན་ཀློག་པ་ལ་ལེ་ལོས་ངལ་བ་བརྟེན་མི་ནུས་པ་རྣམས་དང་། གཞུང་ལ་གསར་དུ་འཇུག་པ་རྣམས་ལ་ཕན་ཆེད་དུ་འདི་འདྲའི་ལྷན་ཐབས་ཞིག་བྲི་བར་གྱིས་ཞེས་རང་གི་ཉེ་ཆར་དུ་འཁོད་པ་རྣམས་ཀྱིས་ཡང་ཡང་བསྐུལ་བའི་ངོར༧རྗེ་བླ་མའི་གསུང་གི་བདུད་རྩི་ཡང་ཡང་སྤྱི་བོས་ནོད་པ་སྤྲང་པོ་བློ་བཟང་མིང་གིས་ཐུན་